ลุ้น SET เช้าบวก เล็งพลังงานหนุน รับราคาน้ำมันปรับขึ้น-ฟันด์โฟลว์ไหลเข้า
แนวโน้ม SET เช้าไซด์เวย์อัพ ตามตปท. รับราคาน้ำมันปรับตัวขึ้น เล็งพลังงานหนุน-ฟันด์โฟลว์ยังคงมีแนวโน้มไหลเข้าต่อเนื่อง แนะติดตามการแพร่ระบาดของโควิด-19 ภายในประเทศ
4 ม.ค. 2565

นายอภิชาติ ผู้บรรเจิดกุล ผู้อำนวยการอาวุโส สายงานวิเคราะห์เชิงกลยุทธ์ บล.ทิสโก้ กล่าวว่า ตลาดหุ้นไทยเช้านี้คาดแกว่ง Sideway up เป็นไปตามทิศทางของตลาดหุ้นอื่นในภูมิภาคเอเชีย และตลาดต่างประเทศ ที่ต่างก็ปรับตัวขึ้น และราคาน้ำมันก็ปรับตัวขึ้นด้วย ขณะเดียวกันการไหลเข้าของเงินนอกก็ยังคงมีแนวโน้มไหลเข้าต่อเนื่อง แต่อย่างไรก็ดีให้ติดตามการแพร่ระบาดของโควิด-19 ภายในประเทศ และแรงขาย LTF ที่ครบกำหนด 7 ปี ซึ่งอาจจะเป็นตัวจำกัดอัพไซต์ของตลาด รวมถึงจะต้องระวังอัตราผลตอบแทนพันธบัตร (Bond yield) อายุ 10 ปีของสหรัฐฯที่ปรับตัวขึ้นมา 1.62% อาจทำให้เกิดแรงขายทำกำไรในระยะสั้น
ทั้งนี้ให้แนวต้านไว้ที่ 1,660-1,670 จุด ส่วนแนวรับให้ไว้ที่ 1,650-1,655 จุด